
**REKOMENDACIJOS MOKYTOJŲ PADĖJĖJAMS, KAIP PADĖTI MOKINIAMS, TURINTIEMS KLAUSOS SUTRIKIMĄ**

* Bendradarbiaukite su pedagogais ugdančiais mokinį.
* Paaiškinkite mokytojo skirtas užduotis ir padėkite jas atlikti.
* Įsitikinkite, ar mokinys suprato perskaitytą tekstą/užduotį, paklausdami jo “apie ką čia parašyta?” arba „ką dabar darysi?“.
* Kai mokinys skaito, skatinkite naudoti teksto žymeklį ar skaitymo juostą.
* Padėkite iliustruodami ar schematiškai pavaizduodami teksto turinį, nežinomus/neaiškius žodžius, mokykite tai daryti ir mokinį.
* Padėkite atlikti užduotį pagal sudarytą schema, planą, veiklų simbolius ar pavyzdį.
* Padėkite naudotis atramine medžiaga: raidynu, taisyklių aplankalais, schemomis ir pan.
* Mokykite pasidaryti, skatinkite ir leiskite naudotis atmintukais.
* Jei mokinys atlieka visas mokytojo paskirtas užduotis, leiskite jam pasirinkti mėgstamą veiklą ar pailsėti
* Užduočių instrukcijas pateikite kuo trumpesnes ar dalimis.
* Kalbėkite su mokiniu normaliu tempu ir garsu.
* Žodynas mokiniui turi būti gerai žinomas.
* Pateikę informaciją, uždavę klausimą, neskubėkite gauti atsakymą, palaukite.
* Jei mokiniui sunku kalbėti, paprašykite, kad nupieštų tai, ką perskaitė (pvz., pateiktų piešinių seriją, schemas ir pan.).
* Padėkite mokiniui vesti nežinomų sąvokų žodynėlį.
* Skatinkite mokinį kalbėti: atsakyti į mokytojo klausimus, paprašyti pagalbos, bendrauti su klasės draugai ir pan.
* Stenkitės sunkiai girdimus žodžius ar žodžio dalis (priešdėlius, priesagas, galūnes, nekirčiuotus skiemenis) išskirti balsu, pirštų abėcėle ar vaizdine priemone.
* Jei vaikas kalba netaisyklingai (netaria galūnių arba jas taria netaisyklingai, painioja gimines, vienaskaitą su daugiskaita ir pan.) netaisykite jo kalbos nuolat, bet pakartokite taisyklingai, kad vaikas girdėtų.
* Atminkite, kad jei vaikas skaito, jis nebūtinai ir ne visada supranta skaitomą tekstą.
* Atminkite, kad jei vaikas girdi, jis nebūtinai ir ne visada supranta girdimąją informaciją.
* Jei vaikui sunkiai sekasi žodinė kalba, naudokite pirštų abėcėlę. Ji padės vaikui mokantis žodžius, rašant, skaitant:



*Šaltinis: (*[*https://www.lgki.lt/metodine-medziaga/lgk-pirstu-abecele/*](https://www.lgki.lt/metodine-medziaga/lgk-pirstu-abecele/)*)*

* Jei vaikas, nekalba, lietuvių kalbos žodynas yra labai skurdus – pasitelkite gestų kalbą, kad vaikas galėtų bendrauti ir mokytis.
* Padėkite tinkamai naudotis ugdymui skirta technika ir mokymo priemonėmis.
* Padėkite pasikeisti klausos aparato arba kochlearinio implanto (KI) elementus.
* Jei vaikas turi vieną (KI) ar klausos aparatą, stenkitės kalbėti iš tos pusės, kurioje yra KI procesorius ar aparatas.
* Vienu metu klasėje turi kalbėti vienas žmogus.
* Klasėje mokinys turi gerai matyti Jūsų veidą ir girdėti Jus.
* Atminkite, kad skaityti iš lūpų yra sudėtinga, jei šviesos šaltinis yra už padėjėjo nugaros.
* Atsižvelgiant į mokinio gebėjimus, palaipsniui mažinkite pagalbos teikimą.
* Stiprinkite mokinio pasitikėjimą savo jėgomis, skatinkite jo savarankiškumą.
* Pagirkite mokinį net už menkiauisą pažangą.

Parengė specialioji pedagogė Laura Šližienė

Projektas Nr. 09.2.2-ESFA-V-707-03-0001

„Įtraukiojo ugdymo galimybių plėtra, I etapas“

Projektą remia Europos socialinis fondas